《野庄公与孚论汉唐以来宰相有王佐气象得四人焉命孚为诗并呈商左山参政谢敬斋尚书 其四 司马君实》
元代·陈孚

熙宁误相老安石，恶政变尽法三尺。头会箕敛祸尚可，动驱赤三陷锋镝。

端明相君从西来，大梁草木亦动色。紫帘中坐女尧舜，甘雨一洗大地赤。

平生受用惟忠贞，妻无完裙面如腊。十年布衾二顷田，走卒儿童服至德。

谁将诬语仆魏碑，丹心自有苍苍识。至今涑水一卷书，尚为乾坤立人极。

作者简介：陈孚（1259 — 1309）元代学者。字刚中，号勿庵，浙江临海县太平乡石唐里（今白水洋镇松里）人。至元年间，上《大一统赋》，后讲学于河南上蔡书院，为山长，曾任国史院编修、礼部郎中，官至天台路总管府治中。诗文不事雕琢，纪行诗多描摹风土人情，七言古体诗最出色，著有《观光集》、《交州集》等。